kardosdrur/scandi-wiki huggingface dataset:
Hytten (Sydslesvig)

Hytten (dansk) eller Hütten (tysk) er en landsby og kommune i det nordlige Tyskland, beliggende i Amt Hüttener Berge i den østlige del af Kreis Rendsborg-Egernførde. Kreis Rendsborg-Egernførde ligger i den centrale del af delstaten Slesvig-Holsten. Landsbyen ligger cirka 7 kilometer vest for Egernførde og 14 kilometer sydøst for Slesvig by i Hytten Bjerge. Sydvest for byen løber motorvejen Bundesautobahn 7 fra Hamborg til den dansk-tyske grænse. Kommunen samarbejder på administrativt plan med andre med andre kommuner i Hytten Bjerges kommunefællesskab (Amt Hüttener Berge).

Byen gav navnet til Hytten Bjerge og det tidligere Hytten Herred.

Historie 
Hytten findes ikke omtalt i Kong Valdemars Jordebog fra 1219 og må have indgået i det område, der her benævnes Fræzlæt (Fræslet). Det nævnes her, at kongen ejede mellem Slien og Ejderen 420 "houe". Der var med andre ord tale om kongelev, og det må formodes, at de 420 ejendomme repræsenterede holstenske kolonister, da dette er det eneste sted, at det tyske ord "houe" anvendes.

Hytten Kirke blev første gang omtalt i dokumenterne i 1319, da bispetienden blev tillagt det slesvigske domkapitel.

Det vides, at Hytten i 1300-tallet var et gods, formodentlig vokset ud af landsbyen, ejet af Markvard Sehested, i hvert fald i 1363 men de nærmere omstændigheder omkring udviklingen er ukendte. Udviklingen må ses i lyset af, at Mechtilde, der var gift med Valdemar Sejr’s søn Abel (han var hertug i Sønderjylland) som enke sammen med sine sønner Erik og Abel Abelsen den 12. maj 1260 pantsatte landet mellem Ejderen og Slien (Stapelholm, Fræslet, Svansen og krongodset Jernved) til sine brødre, Johan og Gerhard.

Senere, uder hertugdømmernes deling i 1544, kom Hytten under hertug Adolf af Slesvig-Holsten-Gottorp.

Fra 1741 udgjorde Hytten Amt et eget amt, dog forenet under samme amtmand med domkapitlets amt.

Noter

Litteratur 
 Esben Albrechtsen: "Den holstenske adels indvandring i Sønderjylland i det 13.-14. århundrede" (Historisk Tidsskrift, 13. række, Bind 1; 1974, s. 81-152)
 Esben Albrechtsen: Herredømmet over Sønderjylland 1375-1404 : studier over Hertugdømmets lensforhold og indre opbygning på dronning Margrethes tid, Den danske historiske Forening:København 1981 
 O. Nielsen: Liber Census Daniæ. Kong Valdemar den Andens Jordebog; G.E.C. Gads forlag, København 1873
 J.P. Trap: Statistisk-topografisk Beskrivelse af Hertugdømmet Slesvig, 2. bind (1864)

Eksterne henvisninger 

 Kommunens side på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Rendsborg-Egernførde
Radio Karen

Radio Karen er en lokalradio fra Københavns Sydhavn. Radioen har sendt siden februar 2000 og er drevet af frivillige medarbejdere. Radio Karen har 1 million potentielle lyttere og har deres sendemast på taget af Rigshospitalet. Udsendelserne bliver sendt fra Karens Minde.

Radioens udsendelser blev i 2011 filmatiseret med dukker, og vist på TV 2 Zulu.

TV-program og kritik 
Radio Karen havde igennem et par år samarbejdet med Anders Hoffmann og Martin Wichmann Andersen i forbindelse med skabelsen af deres animerede dukketeater om radioen. Anders og Martin har sammen med Nordisk Film produceret en række episoder hvor lydsiden er ægte Radio Karen. Dukkerne har de dog selv fundet på og det hele er indspillet på Nordisk Film i Valby.

Serien havde premiere på TV2 Zulu den 14. februar 2011.

Tv-programmet "Radio Karen" har været kritiseret, da flere kritikere mener, at programmet "sparker til dem der ligger ned" og udstiller de svageste personer i samfundet. Til trods for denne kritik reklamerer Radio Karen på deres egen hjemmeside for tv-programmet, hvor de blandt andet skriver om, hvordan programmet blev produceret.

Referencer

Eksterne henvisninger 
 Radio Karens officielle hjemmeside
 TV-indslag på TV2 Lorry
 

Danske film fra 2011
Karen
Virksomheder i København
Etableret i 2000
Tv-programmer fra TV 2 Zulu
Danske tv-serier fra 2010'erne
Gade (flertydig)

Gade har flere betydninger:

Gade kan henvise til flere stednavne i Danmark:
 Gade (Handbjerg Sogn) – en bebyggelse i Handbjerg Sogn, Holstebro Kommune
 Gade (Tim Sogn) – en bebyggelse i Tim Sogn, Ringkøbing-Skjern Kommune

Gade er også et dansk efternavn, der henviser til blandt andre:
 Jacob Gade, dansk komponist
 Niels W. Gade, dansk tonesætter
 Peter Gade, dansk badmintonspiller
 Steen Gade, dansk politiker
 Søren Gade, dansk politiker

Se også 
 Gade
Eunuk

En eunuk er en mand, der er kastreret. Kastration er især foretaget af to årsager:
kastratsangere er kastreret før puberteten, for at bevare det prepubertære stemmeleje
 andre er kastreret for at kunne varetage funktioner, hvor kønsdrift eller familieforhold er uønskede

Kastration blev typisk udført uden samtykke. De tidligste optegnelser om at skabe eunukker ved forsætlig kastration er fra den sumeriske by Lagash i det 21. århundrede f.Kr. I årtusinder  har eunukker arbejdet i mange kulturer: hoffolk, tjenestefolk, diskantsangere, religiøse specialister, embedsmænd, vogtere af kvinder og haremstjenere.

Eunukker var oftest tjenere eller slaver. I teorien kunne en eunuk blive "herskerens øre", hvilket kunne give de facto magt til den ydmyge betroede tjener. Eunukker har generelt ikke været loyale mod militæret, aristokratiet eller deres egen familie, men de blev betragtet som mere troværdige og uinteresserede i at etablere en privat 'dynasti'. På grund af deres kastration havde de lav social status i samfundet og kunne let udskiftes eller dræbes.

Mellemøstlige oldtidskulturer 
I mellemøstlige oldtidskulturer kunne tempelpræster være eunukker, som havde viet sig til en gudinde ved at ofre deres manddom til hende. Brugen af eunukker ved fyrstehoffer var meget udbredt.

Se også 

Mænd
FC Dallas

FC Dallas er en amerikansk fodboldklub fra byen Frisco ved Dallas i Texas. Klubben spiller i landets bedste liga, Major League Soccer, og har hjemmebane på stadionet Pizza Hut Park. Klubben blev grundlagt i 1996 i forbindelse med stiftelsen af Major League Soccer, og har spillet med i ligaen lige siden. I de første ni år, fra 1996 til 2004, var holdet kendt under navnet Dallas Burn, men skiftede herefter til et mere europæisk-stilet navn.

Klubben har aldrig vundet Major League Soccer, men nåede i 2010 finalen, der dog blev tabt til Colorado Rapids.

Kendte spillere

Danske spillere 
  Ingen

Trænere 
Samtlige trænere i Dallas Burn/FC Dallas siden Major League Soccers start i 1996:

  Dave Dir (1996–2000)
  Mike Jeffries (2001–2003)
  Colin Clarke (2003–2006)
  Steve Morrow (2006–2008)
  Marco Ferruzzi (2008)
  Schellas Hyndman (2008—)

Eksterne henvisninger 
 Klubbens officielle hjemmeside 

Etableret i 1996
Fodboldklubber i USA
FC Dallas
Colorado Rapids

Colorado Rapids er en amerikansk fodboldklub fra byen Commerce City ved Denver i Colorado. Klubben spiller i landets bedste liga, Major League Soccer, og har hjemmebane på stadionet Dick's Sporting Goods Park. Klubben blev grundlagt i 1996 i forbindelse med stiftelsen af Major League Soccer, og har spillet med i ligaen lige siden. Holdet vandt mesterskabet i 2010 og er én gang yderligere, i 1997, sluttet på andenpladsen.

Titler 
 Major League Soccer (1): 2010

Kendte spillere

Danske spillere 
  Andreas Maxsø 2023-

Trænere 
Samtlige trænere i Colorado Rapids siden Major League Soccers start i 1996:

  Bob Houghton (1996)
  Roy Wegerle (1996), 
  Glenn Myernick (1997–2000)
  Tim Hankinson (2001–2004)
  Fernando Clavijo (2005–2008)
  Gary Smith (2008–)

Eksterne henvisninger 

 Klubbens officielle hjemmeside

Etableret i 1996
Fodboldklubber i USA
Denver
Rapids
Portland Timbers

Portland Timbers er en amerikansk fodboldklub fra byen Portland i Oregon. Klubben spiller i landets bedste liga, Major League Soccer, og har hjemmebane på stadionet Providence Park. Klubben blev grundlagt i 2009 i forbindelse med en udvidelse af MLS, og spillede i 2011 sin første sæson i ligaen. Inden den nuværende klubs stiftelse havde et hold med et tilsvarende navn spillet i mange år i en lavere amerikansk række. Dette hold blev opløst og videreført i det nye format.

Danske spillere 
  Ingen

Trænere 
Samtlige trænere i Portland Timers siden holdets indtræden i Major League Soccer i 2011:

  John Spencer (2011-)

Eksterne henvisninger 

 Klubbens officielle hjemmeside

Etableret i 2009
Fodboldklubber i USA
Timbers
Sport i Oregon
Seattle Sounders FC

Seattle Sounders FC er en amerikansk fodboldklub fra byen Seattle i Washington. De spiller i landets bedste liga, Major League Soccer, og har hjemmebane på stadionet CenturyLink Field.

Klubben blev etableret i sin nuværende form i 2007, i forbindelse med en udvidelse af ligaen. Dog har byen tidligere haft flere andre hold, som også har anvendt dette navn. Holdet har spillet med i den bedste liga fra og med 2009-sæsonen.

Trænere 
Samtlige trænere i Seattle Sounders FC siden holdets indtræden i Major League Soccer i 2009:

  Sigi Schmid (2009-)

Eksterne henvisninger 

 Klubbens officielle hjemmeside

Etableret i 2007
Fodboldklubber i USA
Sounders FC
Sport i Washington
Vexillum

Vexillum (lat."fane") var hos romerne et stykke tøj, der var fastgjort til en tværstang, som blev båret på en stang. Til forskel fra legionsørnen brugtes vexillum som fane for ryttere og for særlig detacherede afdelinger (vexillarii). Desuden brugtes vexilla til at give signaler af forskellig art.

Det videnskabelige studium af faner og flag, vexillologi, har navn efter vexillum.

Kilde 
 

Romerriget
Vexillologi
Sydinvest

Investeringsforeningen Sydinvest er en investeringsfond. Sydinvest har hovedkontor på Sydbank A/S' adresse på Peberlyk i Aabenraa. Sydinvest er administreret af Syd Fund Management A/S, der fungerer som investeringsforvaltningsselskab for foreningen.

Eksternt link 
Sydinvests hjemmeside

Investeringsvirksomheder i Danmark
Investeringsfonde
Eeva Kilpi

Eeva Kilpi (født 18. februar 1928 i Hiitola, Karelen) er en finsk forfatter. I 1939 flygtede Kilpis familie fra Karelen under vinterkrigen mod Sovjetunionen; en flugt, der er beskrevet i Vinterkrigens tid, første bind af hendes selvbiografi.

Udgivelser på dansk 

 Ved det blomstrende lands breder, Steen Hasselbalch (1963) (Roman)
 En sang om kærlighed, Lindhardt & Ringhof (1981) (Digte)
 Tamara, Lindhardt & Ringhof (1984) (Roman)
 Inden døden, Lindhardt & Ringhof (1985) (Digte)
 Vinterkrigens tid, Lindhardt & Ringhof (1991) (Erindringer)

Eksterne kilder/henvisninger 

 Eeva Kilpi på Personensuche 
 En förtrollad trädgård, en vibrerande sång till Karelen 

Romanforfattere fra Finland
Digtere fra Finland
Selvbiografer
Albert Haelwegh

Albert Haelwegh (døbt 1. januar 1621 i Deventer, Nederlandene, død 28. august 1673 i København) var en dansk kobberstikker, bror til Adriaen Haelwegh.

Haelwegh var nederlænder, hvilket især hans broders fornavn, der var populært i dette land, bekræfter. Haelwegh har uden tvivl i udlandet tilegnet sig den udmærkede dygtighed i kobberstikkerkunsten, der gjorde ham til en af datidens fremtrædende mestre, ikke blot i Danmark, og også hans betydning for fædrelandet var meget stor i personalhistorisk henseende som følge af den række portrætter af samtidige stormænd, hans i sine gravstik har gengivet.

Liv og gerning 
I 1647 blev han kongelig kobberstikker og samme år desuden Københavns Universitets, og fra 1655 fik han 200 rigsdaler årlig, mod at han uden yderligere betaling skulle udføre alt det kobberstikkerarbejde, kongen måtte ønske. I 1670 havde han, som var gift med Anne Hansdatter, en søster til maleren Abraham Wuchters' kone, en langvarig strid med denne svoger, dels om gensidigt udlæg, dels om en arv efter Wuchters' afdøde hustru.

Haelwegh nævnes sidste gang i de kongelige regnskaber under 15. marts 1673 for et tilgodehavende af 28 rigsdaler. Omtrent et halvt år efter var han død, thi under 4. september 1673 meddeles kongelig tilladelse til, at hans lig efter datidens skik måtte begraves om aftenen.

Værker 
Der kendes fra tiden 1643-72 91 blade stukket af Haelwegh, nogle af disse i stort format og næsten udelukkende bestående af portrætter efter malerne Karel van Mander, Wuchters, Hinrich Ditmar og flere, samt kobberstik til Simon Paullis Flora Danica og et anatomisk blad (ukendt værk). Portrætterne omtales i Suhms Nye Samlinger til den danske Historie bind IV. 

Haelwegh udførte desuden 102 kobberstik af danske konger fra sagnkongen Dan til Christian 4. i bogen Regum Daniæ Icones fra 1646. Bogen indeholder både fantasiportrætter af de tidligste konger såvel som autentiske, der enten er originale eller baseret på andre værker.

Gravsted 
Han er begravet på Holmens Kirkegård.

Noter

Litteratur 
 Jørgen Sthyr, Kobberstikkeren Albert Haelwegh, Gyldendal, 1966.
 Kjøbenhavns Skilderie, 1830, spalte 402 ff.
 Philip Weilbach, Konstnerlex.

Eksterne kilder/henvisninger 
 Portrætter af danske konger fra Regium Daniæ Icones, Statens Museum for Kunst
 

Kobberstikkere fra Danmark
Danskere i 1600-tallet
Personer i Dansk Biografisk Leksikon
Suomi M-31

Suomi M-31 (også kaldet Suomi KP-31, Suomi-konepistooli 31 eller blot Suomi KP og til tider også med tilføjelsen "SMG" (Sub Machine Gun)) er en finsk maskinpistol, som blev brugt under Vinterkrigen, Anden verdenskrig, Laplandskrigen og Den arabisk-israelske krig 1948.

Den blev designet i 1921 i Finland af Aimo Lahti og Y. Koskinen og produceret i 1931-1953. Suomi KP-31 var anset for at være et effektivt og præcist håndvåben, men med høje produktionsomkostninger. 

Simo Häyhä, der siges at være verdens bedste finskytte, brugte dette våben til at dræbe mindst 200 sovjetiske soldater under Vinterkrigen (1939-1940).

Eksterne links og kilder 
 Modern firearms: Suomi
 jaegerplatoon.net

Håndvåben
The Heart Beats

The Heart Beats var et "all-female" garagerockband, med base i Lubbock, Texas. Bandet opstod i 1966. Bandet blev ledet af trommeslager og forsanger Linda Sanders, sammen med den yngre søster Debbie Sanders på guitar, Debbie McMillan på Bass og Jeannie Foster på guitar og keyboard. Sanders-søstrene mødte McMillan og Foster i en musik-klasse, da Debbie Sanders var omkring 10 år gammel, og de andre piger var omkring 12 og 13. Sanders-søstrenes mor Jeanne Sanders blev bandets manager og superviserede dem tæt, så de forblev en gruppe af "decent og wholesome girls".

The Heart Beats var på det tidspunkt et ud af kun få "all-female" rock & roll bands i verden. De tiltrak nationens opmærksomhed i sommeren 1968, da de vandt the battle of the bands i det populære ABC-Tv show Happening 68. Deres vinderoptræden ved med en coverversion af The Outsiders "Time Wont let me". Moderen sagde nej tak til en pladekontrakt, da hun ville have at døtrene fortsatte i skole. Selvom at de aldrig signerede en pladekontrakt, blev The Heart Beats en populær regional attraktion, og de blev sammen indtil 1980'erne.

De lavede få individuelle singler over årene, blandt andet det lille hit "Cryin Inside".

Heart Beats, The
Tårup Sogn

Tårup Sogn er navnet på flere sogne:
 Tårup Sogn (Nyborg Kommune) – et sogn i Nyborg Kommune
 Tårup Sogn (Viborg Kommune) – et sogn i Viborg Kommune
Tautavel

Tautavel (på catalansk: Talteüll) er en by og kommune i departementet Pyrénées-Orientales i Sydfrankrig. Rester af det forhistoriske menneske Tautavel-manden er fundet i nærheden, og byen har et museum og et center for studie af forhistoriske mennesker (Centre Européen de Recherches Préhistoriques de Tautavel).

Geografi 
Tautavel ligger i den nordlige del af departementet i Agly-dalen i landskabet Corbières. Verdouble, en biflod til Agly, løber gennem byen. Mod nord ligger Corbières vilde klipper og kløfter, mod syd og sydvest ligger Fenouillèdes' skovklædte bakker og mod øst Salanque-sletten. Nærmeste byer er mod nordøst Vingrau (6 km), mod sydøst Cases-de-Pène (11 km) og mod sydvest Estagel (9 km). Nærmeste større by er Perpignan (27 km) mod sydøst.

Historie 

I nærheden af Tautavel ligger Arago-grotten, som siden 1963 har været genstand for arkæologiske udgravninger. Grotten ligger med udsigt over dalen og har beskyttet knoglerester fra forhistorisk tid. I juli 1971, efter 7 års udgravninger, fandt et udgravningshold ledet af Henry de Lumley fragmenter af et 350.000 år gammelt menneskekranium. Tautavel-manden, som er af arten Homo heidelbergensis, var omkring 20 år gammel og målte 160 cm.

Siden er resterne af yderligere 100 mennesker fra forhistorisk tid fundet. De arkæologiske rester har gjort det muligt at rekonstruere livet for en gruppe Homo heidelbergensis, som har et nomade- og jægerfolk. Grotten har formentligt været brugt helt fra 690.000 til 60.000 år fvt.

Demografi

Udvikling i folketal

Kilder

Eksterne henvisninger 

 Les Pyrénées Catalanes 

Byer i Pyrénées-Orientales
Guldsmedelauget

Kjøbenhavns Guldsmedelaug er et laug for guld- og sølvsmede.

Kjøbenhavns Guldsmedelaug blev stiftet i 1429. Udstedt af kong Erik af Pommern og dronning Philippa,  med tilslutning fra lensmanden på Københavns slot, Eske Brok og Københavns råd.

Laugets segl stammer fra 1584, hvor det blev anvendt første gang. Det har senere fået påsat et nyt træskæfte.

Referencer

Eksterne henvisninger 
Guldsmedelauget.dk

Foreninger fra Danmark
Etableret i 1429
Catalina Sandino Moreno

Catalina Sandino Moreno (født 19. april 1981 i Bogotá, Colombia) er en colombiansk skuespiller.
Hun var Oscarnomineret for bedste kvindelige hovedrolle i 2004 for sin rolle som María Álvarez i filmen Maria Full of Grace.

Eksterne henvisninger 

 

Skuespillere fra Colombia
Ukiyo-e

Ukiyo-e (jap. 浮世絵 "billeder fra den flydende verden") er japanske skildringer af hverdagslivet, sædvanligvis træsnit, men også malerier.

Under indflydelse af kinesiske stentryk begyndte nogle japanske kunstnere i 1600-tallet at fremstille træsnit, først i sort-hvid og senere i 1700-tallet i flere farver med motiver fra hverdagslivet. De blev kaldt ukiyo-e, "billeder fra den flydende verden". Den største produktion på denne tid foregik omkring byen Edo, der var blevet den kulturelle hovedstad i Japan, og træsnittene udvikledes sammen med kabuki-teatret til at blive edo-periodens fremmeste kunstform. Populære motiver var naturbilleder, shunga-billeder (erotiske motiver), portrætter af især kabuki-skuespillere, sumobrydere, geishaer og kurtisaner og illustrationer af byens liv og mennesker. Mange motiver er hentet fra bordelkvarteret Yoshiwara, hvor træsnittene af datidens berømtheder var meget populære.

Træsnit af kunstnere som Harunobu, Hiroshige, Hokusai, Utagawa Kuniyoshi og Utamaro blev sammen med japansk kunsthåndværk højeste mode og fik stor indflydelse på europæisk kunst fra slutningen af 1800-tallet.

Eksterne henvisninger 
 Japanske træsnit , Bohusläns museum

Kunst fra Japan
Thøger Thøgersen

Thøger Ingvard Marius Thøgersen (født 24. februar 1885 i Viborg, død 9. december 1947 i København) var en dansk politiker og formand for Danmarks Kommunistiske Parti (DKP) fra 1927 til 1932.

Thøger Thøgersen blev født som søn af snedkersvend Rasmus Thøgersen, der var medlem af Socialdemokratiet. Efter uddannelsen som sadelmager blev han i 1902 formand for Socialdemokratiets Ungdomsforbund. Under 1. verdenskrig kritiserede Thøgersen militærbevillingerne og blev som konsekvens ekskluderet af den lokale ledelse, anført af formand Frederik Borgbjerg.

Da kommunisterne i 1918 brød med Socialdemokratiet tog Thøgersen, Marie Nielsen og andre initiativ til stiftelsen af Socialistisk Arbejderparti, hvor Thøgersen blev formand. Efter stormen på Børsen i februar 1918 blev Thøgersen fængslet i 4 uger. De næste mange år blev han gentagne gange fængslet i både danske og tyske fængsler. Han er den politiske fange, der siden Grundlovens indførelse, har siddet længst tid i fængsel.

I 1919 var han med til at stifte Danmarks Venstresocialistiske Parti, det senere DKP. Han udgjorde sammen med Richard Jensen venstrefløjen af DKP. I 1927 blev han formand, men kæmpede en hård kamp mod højrefløjen, der anførtes af Aksel Larsen.

Med støtte fra Komintern i Moskva overtog Larsen ledelsen af DKP, mens Thøgersen fra 1931 og fem år frem blev sendt til Moskva for at blive omskolet.

I 1936 fik han på Richard Jensens opfordring lov til at vende hjem til Danmark. Her overtog han redaktørposten på DKP's avis.

Under 2. Verdenskrig blev han interneret i 1941 som led i kommunistforfølgelserne. Efter 2 år i Horserødlejren og 2 år i KZ-lejren Stutthof vendte han hjem, syg og afkræftet. Han døde i december 1947.

Eksterne henvisninger/kilde 

 Thøgersen, Thøger på Leksikon.org
 Thøgersen, Thøger, fra Den Store Danske
 

Danskere i 1900-tallet
Personer fra Viborg
Tidligere folketingskandidater fra DKP
Chefredaktører fra Danmark
Ofre for nazismen fra Danmark
Håndværkere fra Danmark
Personer i Dansk Biografisk Leksikon
Søgående panserskibe fra 1860'erne

De søgående panserskibe fra 1860'erne var periodens kraftigste krigsskibe, og 1860'erne var det årti, hvor panserskibene blev enerådende på de store have. Periodens panserskibe kan deles op i tre kategorier:

 Søgående panserskibe: Skemaet medtager pansrede skibe, der er på over 2.000 tons og søgående i et sådant omfang, at de kan operere på de store have i længere perioder.
 Kystpanserskibe: Pansrede skibe, der er beregnet til tjeneste i kystnære områder.
 Små skibe med panser: Restgruppe med letpansrede skibe (panserkanonbåde) og små søgående panserskibe.

Baggrund 

Det første søgående panserskib var det franske Gloire, der satte gang i en intens maritim kappestrid mellem Frankrig og England. Skemaet viser, at Frankrig var hurtigst i gang, men at England derefter indhentede og overhalede rivalerne. Indtil Napoleon 3.'s nederlag til Tyskland i 1870-71 var det Frankrigs politik at opretholde balance, så gennem hele tiåret var der tæt løb mellem England og Frankrig.

En anden sømilitær opbygning fandt sted i Adriaterhavet mellem Italien og Østrig-Ungarn. Den italienske flåde var den største, men takket være godt lederskab kom den østrigske marine bedst ud af den krig, der udbrød i 1866, og som til søs kulminerede i slaget ved Lissa. Det var den første konfrontation mellem flåder af panserskibe, og det faktum, at det ene af de to sænkede italienske skibe blev vædret af modstanderne, fik stor betydning for de følgende års skibsbygningsteknik og de taktikker, der blev indøvet i flåderne.

Skemaet over panserskibene viser også, at der i et stort industriland som USA slet ikke var interesse for søgående panserskibe, idet flåden næsten udelukkende blev brugt langs kysterne – under den amerikanske borgerkrig som kystblokade eller som støtte til hærenes operationer – mens man brugte upansrede skibe til oversøiske opgaver. I et lille land som Danmark var der derimod tradition for en søgående flåde, og her tog man panserskibet til sig, også som udslag af den stigende spænding i forholdet til Preussen.

Ud over at blive omtalt som panserskibe, blev de søgående skibe også omtalt som pansrede fregatter eller pansrede korvetter. Traditionelt var det linjeskibene, der i flere århundreder havde været flådernes stærkeste skibe, men panserskibene overtog deres rolle og kom dermed til at fungere som flådernes slagskibe.

Skibene 
Skemaet omfatter 98 søgående panserskibe fra 1860'erne, hvoraf de 95 overlevede tiårets afslutning. To italienske panserskibe blev sænket i 1866, og det eneste søgående amerikanske panserskib blev ødelagt ved en brand.

Litteratur 
 Roger Chesneau and Eugene M. Kolesnik, ed., Conway's All The Worlds Fighting Ships, 1860-1905, (Conway Maritime Press, London, 1979), 
 Richard Hill, War At Sea In The Ironclad Age, Casell, London, 2000, 
 Otto Lybeck, Allmän Sjökrigshistoria, Bind 1: 1853-1914, Stockholm 1919.
 Oscar Parkes, British Battleships, 4. udgave 1973,

Noter

Se også 
 Søgående panserskibe fra 1870'erne

Panserskibe
Slagskibe
Krigsskibe efter periode
1860'erne, Søgående panserskibe fra
Schwarzbier

Schwarzbier er en øltype. Den er en mørk (fra tysk: sort øl), tysk lagerøl uden meget sødme og humle og med en del maltsmag. Den er lettere og mere læskende end mange andre mørke øl.

Øltyper